สอยยัง! 3 หุ้นยานยนต์ตัวท็อป รับยอดผลิตรถยนต์ส.ค.โต13%
สอยยัง! 3 หุ้นยานยนต์ตัวท็อป รับยอดผลิตรถยนต์เดือนส.ค.โต13%
22 ก.ย. 2560

บล.เคทีบี ระบุในบทวิเคราะห์วันนี้(22 ก.ย.) ว่า สถิติอุตสาหกรรมยานยนต์ไทยเดือน ส.ค.2017 ทำได้ดี โดยยอดการผลิตรถยนต์อยู่ที่ 1.77 แสนคัน เพิ่มขึ้น 13.5% เทียบช่วงเดียวกันของปีก่อน ซึ่งเป็นผลจากทั้งยอดขายรถยนต์ในประเทศและยอดส่งออกรถยนต์ปรับตัวดีขึ้น โดยเฉพาะยอดส่งออกรถยนต์กลับมาปรับตัวเพิ่มขึ้น เทียบช่วงเดียวกันของปีก่อน ได้ครั้งแรกในรอบ 14 เดือน รวมเดือน ม.ค.-ส.ค.2017 ยอดการผลิตรถยนต์อยู่ที่ 1.29 ล้านคัน ลดลง 1.2% เทียบช่วงเดียวกันของปีก่อน คิดเป็น 67% ของเป้าหมายยอดผลิตรถยนต์ปีนี้ที่ 1.93 ล้านคัน
ในแง่ผลการดำเนินงานกลุ่มยานยนต์คาดว่าได้ผ่านจุดต่ำสุดในไตรมาส2/60 ไปแล้ว และคาดว่ากำไรปกติทั้งปี 60 จะเติบโตได้ดี 16% เทียบช่วงเดียวกันของปีก่อน จากผลบวกของแผนการลดต้นทุน ส่งผลคาดว่าให้อัตรากำไรขั้นต้นปรับตัวดีขึ้น
โดยคาดว่า AH จะเติบโตได้โดดเด่นสุดในกลุ่มซึ่งยังได้ผลบวกเพิ่มเติมจากแผนเข้าลงทุนใน SGAH อย่างเต็มที่ตั้งแต่ ไตรมาส 3/60 ยังคงน้ำหนักการลงทุนกลุ่มยานยนต์เป็น Neutral สำหรับหุ้น Top Pick ได้แก่ AH เป้าหมาย 31 บาท และ SAT เป้าหมาย 19 บาท ขณะที่ยอดส่งออกเติบโตดีมองเป็นบวกกับ NYT